Oι επιχειρήσεις των Βενετικών στρατευμάτων στον Ελλαδικό χώρο εγγράφονται στη σύγκρουση των Ευρωπαϊκών δυνάμεων, του συνασπισμού του Lintz (1684), με την Οθωμανική Αυτοκρατορία στη διάρκεια του έκτου Βενετοτουρκικού πολέμου. H εύθραυστη ισορροπία ανάμεσα στις αντίπαλες Ευρωπαϊκές δυνάμεις και ο Γαλλοαυστριακός ανταγωνισμός καθόρισαν σε μεγάλο βαθμό και τη στάση των Ευρωπαίων έναντι των Οθωμανών. Μετά τη δεύτερη αποτυχημένη προσπάθεια να καταλάβουν τη Βιέννη (1683) -γεγονός ανάλογης σημασίας και αντίκτυπου με τη ναυμαχία της Ναυπάκτου (1571)- οι Τούρκοι υποχρεώθηκαν να περάσουν από την επίθεση στην άμυνα.